ਸੀਮਾ ਰਹਿਮਾਨੀ ਨਾਲ ਹੋਈ ਇਕ ਗੱਲਬਾਤ।
ਸੀਮਾ ਰਹਿਮਾਨੀ ਨੇ ਆਪਣੇ ਕਰੀਅਰ ਦੀ ਸ਼ੁਰੂਆਤ ਲਾਸ ਏਂਜਲਸ ‘ਚ ਰਹਿੰਦੇ ਹੋਏ ਅਮਰੀਕੀ ਟੀ.ਵੀ. ਸੀਰੀਅਲ ‘ਰੋਸਵੇਲ’ ਨਾਲ ਕੀਤੀ ਪਰ ਉਹ ਸਭ ਤੋਂ ਪਹਿਲਾਂ ਵਿਨੋਦ ਪਾਂਡੇ ਦੀ ਫ਼ਿਲਮ ‘ਸਿਨ’ ਵਿਚਲੇ ਦਮਦਾਰ ਕਿਰਦਾਰ ਸਦਕਾ ਚਰਚਾ ‘ਚ ਆਈ ਸੀ। ਉਸ ਤੋਂ ਬਾਅਦ ਉਸ ਨੇ ‘ਮਿਸਡ ਕਾਲ’, ‘ਲਾਇਨਜ਼ ਆਫ ਪੰਜਾਬ’, ‘ਸ਼ਾਕਾਲਾਕਾ ਬੂਮ ਬੂਮ’, ‘ਗੁੱਡ ਮਾਰਨਿੰਗ ਗੁੱਡ ਨਾਈਟ’ ਜਿਹੀਆਂ ਫ਼ਿਲਮਾਂ ‘ਚ ਅਭਿਨੈ ਕਰਕੇ ਸ਼ੋਹਰਤ ਹਾਸਲ ਕੀਤੀ। ਇਨ੍ਹੀਂ ਦਿਨੀਂ ਉਹ ਨਿਰਦੇਸ਼ਕ ਸੰਦੀਪ ਮੋਹਨ ਦੀ ਫ਼ਿਲਮ ‘ਲਵ ਰਿੰਕਲ ਫ੍ਰੀ’ ਵਿਚਲੇ ਫੋਟੋਗ੍ਰਾਫਰ ਦੇ ਕਿਰਦਾਰ ਕਾਰਨ ਚਰਚਾ ਵਿੱਚ ਹੈ। ਪੇਸ਼ ਹਨ, ਉਸ ਨਾਲ ਹੋਈ ਗੱਲਬਾਤ ਦੇ ਕੁਝ ਅੰਸ਼:-

ਪ੍ਰਃ ਫ਼ਿਲਮ ‘ਲਵ ਰਿੰਕਲ ਫ੍ਰੀ’ ਵਿਚਲੇ ਆਪਣੇ ਕਿਰਦਾਰ ਬਾਰੇ ਕੀ ਕਹੋਗੇ?
– ਇਹ ਇੱਕ ਹਲਕੀ-ਫੁਲਕੀ ਕਾਮੇਡੀ ਫ਼ਿਲਮ ਹੈ, ਜਿਸ ਵਿੱਚ ਇਹ ਦਿਖਾਇਆ ਗਿਆ ਹੈ ਕਿ ਪਿਆਰ ਬਣਾਵਟੀ ਸੁੰਦਰਤਾ ਤੋਂ ਪਰ੍ਹੇ ਹੈ। ਇਸ ਫ਼ਿਲਮ ਵਿੱਚ ਮੈਂ ਨਟਾਲੀ ਦਾ ਕਿਰਦਾਰ ਨਿਭਾਇਆ ਹੈ, ਜੋ ਕਿ ਫੋਟੋਗ੍ਰਾਫਰ ਹੈ। ਨਟਾਲੀ ਹਲਕੀ-ਫੁਲਕੀ ਖ਼ੁਸ਼ਹਾਲ ਜ਼ਿੰਦਗੀ ਜਿਊਣਾ ਚਾਹੁੰਦੀ ਹੈ। ਇਸ ਫ਼ਿਲਮ ਵਿੱਚ ਦਿਖਾਇਆ ਗਿਆ ਹੈ ਕਿ ਪਿਆਰ ਲਈ ਉਮਰ ਕੋਈ ਮਾਅਨੇ ਨਹੀਂ ਰੱਖਦੀ। ਇਹ ਫ਼ਿਲਮ ਗੋਆ ‘ਚ ਫਿਲਮਾਈ ਗਈ ਹੈ। ਫ਼ਿਲਮ ‘ਚ ਗੋਆ ਦਾ ਸੱਭਿਆਚਾਰ ਦਿਖਾਈ ਦੇਵੇਗਾ। ਇਸ ਵਿੱਚ ਅਜਿਹੀਆਂ ਘਟਨਾਵਾਂ ਵੀ ਹਨ ਜੋ ਲੋਕਾਂ ਨੂੰ ਹੱਸਣ ਲਈ ਮਜਬੂਰ ਕਰ ਦੇਣਗੀਆਂ। ਇਹ ਇੱਕ ਫੋਟੋਗ੍ਰਾਫਰ ਦਾ ਸੰਵੇਦਨਾ ਭਰਪੂਰ ਸਫ਼ਰ ਵੀ ਹੈ। ਇੱਕ ਫੋਟੋਗ੍ਰਾਫਰ ਦੇ ਤੌਰ  ‘ਤੇ ਮੈਂ ਬਹੁਤ ਤਸਵੀਰਾਂ ਲਈਆਂ ਤੇ ਗੋਆ ਦੀ ਖ਼ੂਬਸੂਰਤੀ ਨੂੰ ਕੈਮਰੇ ‘ਚ ਕੈਦ ਕਰ ਲਿਆ।

ਪ੍ਰਃ ਤੁਹਾਨੂੰ ਕਦੋਂ ਲੱਗਿਆ ਕਿ ਅਦਾਕਾਰੀ ਹੀ ਤੁਹਾਡੇ ਲਈ ਸਹੀ ਕਰੀਅਰ ਹੈ?
– ਜਦੋਂ ਮੈਂ ਅਮਰੀਕਾ ‘ਚ ਕਾਰਪੋਰੇਟ ਕੰਪਨੀ ਵਿਚਲੀ ਨੌਕਰੀ ਨੂੰ ਅਲਵਿਦਾ ਕਿਹਾ ਤਾਂ ਉਸ ਵਕਤ ਮੈਨੂੰ ਲੱਗਿਆ ਕਿ ਅਦਾਕਾਰੀ ਨੂੰ ਆਪਣਾ ਕਰੀਅਰ ਬਣਾਉਣਾ ਚਾਹੀਦਾ ਹੈ। ਨੌਕਰੀ ਛੱਡਣ ਤੋਂ ਬਾਅਦ ਮੈਂ ਸਪੇਨ ਚਲੀ ਗਈ ਅਤੇ ਉੱਥੇ ਮੈਂ ਇੱਕ ਪਹਾੜ ਦੀ ਚੜ੍ਹਾਈ ਕੀਤੀ। ਉਸ ਸਮੇਂ ਮੈਨੂੰ ਆਵਾਜ਼ ਸੁਣਾਈ ਦਿੱਤੀ ਕਿ ਫ਼ਿਲਮਾਂ ‘ਚ ਕੰਮ ਕਰਾਂ। ਮੈਂ ਦੋ ਅਮਰੀਕੀ ਸੀਰੀਅਲ ‘ਰੋਸਵੈੱਲ’ ਤੇ ‘ਅਲਿਆਸ’ ‘ਚ ਅਦਾਕਾਰੀ ਕੀਤੀ। ਫਿਰ ਮੈਨੂੰ ਮਹਿਸੂਸ ਹੋਇਆ ਕਿ ਲਾਸ ਏਂਜਲਸ ‘ਚ ਭਾਰਤੀ ਕਲਾਕਾਰਾਂ ਨੂੰ ਕੰਮ ਮਿਲਣਾ ਮੁਸ਼ਕਿਲ ਹੈ। ਇੱਕ ਦਿਨ ਅਜਿਹਾ ਆਇਆ ਕਿ ਮੈਂ ਭਾਰਤ ਵਾਪਸ ਪਰਤ ਆਈ ਤੇ ਇੱਥੇ ਫ਼ਿਲਮਾਂ ਨਾਲ ਜੁੜ ਗਈ।

ਪ੍ਰਃ ‘ਲਾਇਨਜ਼ ਆਫ਼ ਪੰਜਾਬ’ ਵਿੱਚ ਤੁਸੀਂ ਕੁਝ ਵੱਖਰੀ ਤਰ੍ਹਾਂ ਦਾ ਕਿਰਦਾਰ ਨਿਭਾਇਆ ਸੀ?
– ਜੀ ਹਾਂ! ਮੈਂ ਫ਼ਿਲਮ ‘ਲਾਇਨਜ਼ ਆਫ਼ ਪੰਜਾਬ’ ਵਿੱਚ ਚੁਣੌਤੀ ਭਰਪੂਰ ਤੇ ਵੱਖਰੀ ਕਿਸਮ ਦੀ ਭੂਮਿਕਾ ਨਿਭਾਈ, ਪਰ ਹੁਣ ਏਧਰ ਦੇ ਹਾਲਾਤ ਵੀ ਬਦਲ ਗਏ ਹਨ। ਪੂਰਬ ‘ਚ ਵੀ ਬਿਹਤਰੀਨ ਫ਼ਿਲਮਾਂ ਬਣ ਰਹੀਆਂ ਹਨ। ਇਸ ਲਈ ਕਲਾਕਾਰਾਂ ਨੂੰ ਕੰਮ ਕਰਨ ਦੇ ਵਧੇਰੇ ਮੌਕੇ ਮਿਲ ਰਹੇ ਹਨ। ਮੈਨੂੰ ਵਿਨੋਦ ਪਾਂਡੇ ਦੀ ਫ਼ਿਲਮ ‘ਸਿਨ’ ਤੋਂ ਕਾਫ਼ੀ ਚਰਚਾ ਮਿਲੀ।

ਪ੍ਰਃ ਤੁਸੀਂ ਸਿਨ ਫ਼ਿਲਮ ‘ਚ ਕਾਫ਼ੀ ਬੋਲਡ ਦ੍ਰਿਸ਼ ਦਿੱਤੇ?
– ਮੈਨੂੰ ਨਹੀਂ ਲੱਗਦਾ ਕਿ ਮੈਂ ਜ਼ਿਆਦਾ ਬੋਲਡ ਦ੍ਰਿਸ਼ ਦਿੱਤੇ। ਮੈਂ ਅਨੇਕਾਂ ਸੰਗੀਤਕ ਵੀਡੀਓ ‘ਚ ਇਸ ਤੋਂ ਕਿਤੇ ਜ਼ਿਆਦਾ ਬੋਲਡ ਦ੍ਰਿਸ਼ ਦੇਖੇ ਹਨ। ਮੈਂ ਹਮੇਸ਼ਾਂ ਕਿਰਦਾਰ ‘ਤੇ ਧਿਆਨ ਦਿੰਦੀ ਹਾਂ ਤੇ ਮੈਂ ਹਾਲੇ ਤਕ ਜੋ ਵੀ ਕੰਮ ਕੀਤਾ, ਉਸ ਵਿੱਚ ਸਾਰੇ ਦ੍ਰਿਸ਼ ਕਲਾਤਮਕ ਢੰਗ ਨਾਲ ਫ਼ਿਲਮਾਏ ਗਏ ਹਨ। ਮੇਰੇ ਅੰਦਰ ਹੁਨਰ ਦੀ ਘਾਟ ਨਹੀਂ। ਮੈਂ ਘਟੀਆ ਕੰਮ ਨਹੀਂ ਕਰ ਸਕਦੀ। ‘ਸਿਨ’ ਤੋਂ ਬਾਅਦ ਮੈਂ 50 ਦੇ ਕਰੀਬ ਫ਼ਿਲਮਾਂ ਠੁਕਰਾਈਆਂ ਕਿਉਂਕਿ ਉਨ੍ਹਾਂ ‘ਚ ਘਟੀਆਪਣ ਸੀ। ਵੈਸੇ ਮੈਂ ‘ਗੁੱਡ ਨਾਈਟ ਗੁੱਡ ਮਾਰਨਿੰਗ’ ਵਿੱਚ ਆਪਣੀ ਜ਼ਿੰਦਗੀ ਦੇ ਕਾਫ਼ੀ ਕਰੀਬ ਵਾਲਾ ਕਿਰਦਾਰ ਨਿਭਾਇਆ ਤਾਂ ਲੋਕਾਂ ਨੇ ਵੀ ਇਸ ਨੂੰ ਕਾਫ਼ੀ ਪਸੰਦ ਕੀਤਾ।

ਪ੍ਰਃ ਚਰਚਾ ਹੈ ਕਿ ਤੁਸੀਂ ਆਪਣੀ ਦਿੱਖ ਇੱਕ ਵੈਦਿਕ ਕਲਾਕਾਰ ਦੇ ਰੂਪ ‘ਚ ਬਣਾਉਣਾ ਚਾਹੁੰਦੇ ਹੋ?
– ਕੀ ਤੁਹਾਨੂੰ ਲੱਗਦਾ ਕਿ ਮੈਂ ਅਜਿਹੀ ਕੋਈ ਕੋਸ਼ਿਸ਼ ਕਰ ਰਹੀ ਹਾਂ। ਮੰਨਿਆ ਕਿ ਮੈਂ ਹੁਣ ਤਕ ਜ਼ਿਆਦਾਤਰ ਅੰਗਰੇਜ਼ੀ ਫ਼ਿਲਮਾਂ ਕੀਤੀਆਂ ਪਰ ਮੈਂ ਹਮੇਸ਼ਾਂ ਫ਼ਿਲਮ ਦੇ ਵਿਸ਼ੇ ‘ਤੇ ਕਿਰਦਾਰ ਨੂੰ ਧਿਆਨ ‘ਚ ਰੱਖ ਕੇ ਕੰਮ ਕਰਦੀ ਹਾਂ। ਹਾਲ ਹੀ ‘ਚ ਕੀਤੀ ਫ਼ਿਲਮ ‘ਲਵ ਰਿੰਕਲ ਫ੍ਰੀ’ ਵਿਚਲੇ ਕੰਮ ਨੂੰ ਲੈ ਕੇ ਮੈਂ ਕਾਫ਼ੀ ਉਤਸ਼ਾਹਤ ਹਾਂ।

ਪ੍ਰਃ ਕਿਨ੍ਹਾਂ ਨਿਰਦੇਸ਼ਕਾਂ ਨਾਲ ਕੰਮ ਕਰਨਾ ਚਾਹੁੰਦੇ ਹੋ?
– ਅਨੁਰਾਗ ਕਸ਼ਿਅਪ ਤੇ ਨਾਗੇਸ਼ ਕੁਕਨੂਰ।

ਪ੍ਰਃ ਕੀ ਤੁਸੀਂ ਵਿਦਿਆ ਬਾਲਨ ਦਾ ‘ਡਰਟੀ ਪਿਕਚਰ’ ਵਿਚਲਾ ਕਿਰਦਾਰ ਨਿਭਾਉਣਾ ਪਸੰਦ ਕਰੋਗੇ?
– ਮੈਂ ਕੋਈ ਸੀਮਾ ਰੇਖਾ ਨਹੀਂ ਖਿੱਚੀ। ਮੈਂ ਉਸ ਫ਼ਿਲਮ ਨਾਲ ਜੁੜਨਾ ਚਾਹੁੰਦੀ ਹਾਂ ਜਿਸ ਦੀ ਕਹਾਣੀ ਜ਼ਿੰਦਗੀ ਨੂੰ ਲੈ ਕੇ ਕੁਝ ਕਹਿਣਾ ਚਾਹੁੰਦੀ ਹੋਵੇ। ਮੇਰੀ ਰਾਇ ਮੁਤਾਬਕ ‘ਡਰਟੀ ਪਿਕਚਰ’ ਦੀ ਸਕਰਿਪਟ ਕਾਫ਼ੀ ਕਮਜ਼ੋਰ ਸੀ ਤੇ ਵਿਦਿਆ ਨੇ ਆਪਣੇ ਅਭਿਨੈ ਨਾਲ ਇਸ ‘ਚ ਜਾਨ ਪਾਈ। ਮੈਂ ‘ਰਾੱਕ ਸਟਾਰ’ ਵਿੱਚ ਰਣਬੀਰ ਕਪੂਰ ਨੇ ਜਿਸ ਤਰ੍ਹਾਂ ਦਾ ਕਿਰਦਾਰ ਨਿਭਾਇਆ ਹੈ, ਉਸ ਤਰ੍ਹਾਂ ਦਾ ਕਿਰਦਾਰ ਜ਼ਰੂਰ ਨਿਭਾਉਣਾ ਚਾਹੁੰਦੀ ਹਾਂ।

ਪ੍ਰਃ ਕੋਈ ਹੋਰ ਫ਼ਿਲਮ ਕਰ ਰਹੇ ਹੋ?
– ਫਿਲਹਾਲ ਨਹੀਂ, ਪਰ ਪੇਸ਼ਕਸ਼ਾਂ ਹੋ ਰਹੀਆਂ ਹਨ।
